IZVEDBENA UREDBA KOMISIJE (EU) 2022/1650

z dne 24. marca 2022

o spremembi izvedbenih tehničnih standardov iz Izvedbene uredbe (EU) 2016/1646 v zvezi z glavnimi indeksi in priznanimi borzami v skladu z Uredbo (EU) št. 575/2013 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in o spremembi Uredbe (EU) št. 648/2012 (1) in zlasti člena 197(8) Uredbe,

ob upoštevanju naslednjega:

(1) Izvedbena uredba Komisije (EU) 2016/1646 (2) je bila sprejeta ob predpostavki, da bi morali biti delniški indeksi, ki jih je treba obravnavati kot glavne indekse za namene Uredbe (EU) št. 575/2013 (in s tem omogočiti institucijam, da uporabijo lastniške finančne instrumente, ki sestavljajo te indekse, kot primerno zavarovanje s premoženjem), sestavljeni predvsem iz lastniških finančnih instrumentov, za katere se lahko upravičeno pričakuje, da jih bo mogoče unovčiti, ko jih bo institucija potrebovala. Predpostavljalo se je, da bi se moralo to zgoditi, ko ima vsaj 90 % sestavin indeksa prosti obtok v višini vsaj 500 000 000 EUR ali, kadar ni informacij o prostem obtoku, tržno kapitalizacijo vsaj 1 000 000 000 EUR. Ta predpostavka ostaja nespremenjena.

(2) Izvedbena uredba (EU) 2016/1646 poleg tega določa, da bi morale imeti institucije tudi možnost, da kot primerno zavarovanje s premoženjem priznajo instrumente, vključene v glavne indekse, ki ne izpolnjujejo zgoraj navedenih meril, vendar se z njihovimi sestavinami trguje v zadostni meri, in obravnava nova merila za določitev teh indeksov. Vendar so izkušnje pokazale, da je ta merila, ki so določena glede na trg, na katerem temelji indeks, težko uporabiti za glavni indeks, vzpostavljen v tretji državi, saj zahtevajo zbiranje podatkov za vse delnice, uvrščene v trgovanje na tem trgu. Ta težava je ovirala ustrezno doseganje cilja Uredbe (EU) št. 575/2013, tj. zagotoviti minimalni prag likvidnosti sestavin indeksa. Da se odpravijo ugotovljene pomanjkljivosti, je zato treba določiti nova merila. Ta nova merila bi morala zagotoviti ustreznost instrumentov kot primernega zavarovanja in s tem zadosten prag likvidnosti neodvisno od trga, na katerem temelji indeks, če bosta izpolnjena dva pogoja, povezana s standardnimi kazalniki likvidnosti trga. Prvi pogoj bi moral zahtevati, da ima vsaj 80 % sestavin indeksa prosti obtok v višini vsaj 25 000 000 EUR ali, kadar ni informacij o prostem obtoku, tržno kapitalizacijo vsaj 50 000 000 EUR. Drugi pogoj bi moral zahtevati, da imajo vse sestavine indeksa s tržno kapitalizacijo, ki je manjša od ali enaka 10 000 000 000 EUR, minimalni povprečni dnevni promet v višini 500 000 EUR in da imajo vse sestavine indeksa s tržno kapitalizacijo nad 10 000 000 000 EUR minimalni povprečni dnevni promet v višini 1 000 000 EUR. Povprečni dnevni promet bi bilo treba izračunati za dvanajst mesecev koledarskega leta pred oceno ali po potrebi za obdobje dvanajstih mesecev predhodnega koledarskega leta, v katerem je bil finančni instrument na voljo za trgovanje.

(3) Opredelitev pojma „priznana borza“ iz člena 4(1), točka 72, Uredbe (EU) št. 575/2013 je bila nazadnje spremenjena z Uredbo (EU) 2019/2033 Evropskega parlamenta in Sveta (3). S to spremembo se je v točki (a) navedene točke 72 dodalo besedilo „ali trg tretje države, ki se šteje za enakovrednega reguliranemu trgu v skladu s postopkom iz točke (a) člena 25(4) Direktive 2014/65/EU“. Zaradi te spremembe „priznane borze“ niso več omejene le na „regulirane trge“. To spremembo bi bilo treba upoštevati v Izvedbeni uredbi (EU) 2016/1646, tako da se v navedeno uredbo vključijo borze, za katere je Komisija sprejela sklep o enakovrednosti v skladu s členom 25(4), točka (a), Direktive 2014/65/EU Evropskega parlamenta in Sveta (4).

(4) Po izstopu Združenega kraljestva iz Unije v skladu s členom 50 Pogodbe o Evropski uniji sta se Pogodbi za Združeno kraljestvo prenehali uporabljati 1. februarja 2020, Združeno kraljestvo pa je zdaj tretja država. Komisija zaenkrat še ni sprejela sklepa o enakovrednosti v zvezi z Združenim kraljestvom v skladu s členom 25(4), točka (a), Direktive 2014/65/EU. Zato je treba s seznama priznanih borz izključiti borze s sedežem v Združenem kraljestvu.

(5) Od začetka veljavnosti Izvedbene uredbe (EU) 2016/1646 se je struktura trga nekoliko spremenila, zlasti kar zadeva pojav novih borz, združitve, spremembe imen ali prenehanje dejavnosti. Te spremembe bi bilo treba upoštevati v Izvedbeni uredbi (EU) 2016/1646.

(6) Izvedbeno uredbo (EU) 2016/1646 bi bilo zato treba ustrezno spremeniti.

(7) Ta uredba temelji na osnutku izvedbenih tehničnih standardov, ki ga je Komisiji predložil Evropski organ za vrednostne papirje in trge (ESMA).

(8) ESMA je opravil odprto javno posvetovanje o osnutku izvedbenih tehničnih standardov, na katerem temelji ta uredba, analiziral potencialne povezane stroške in koristi ter prosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (5) –

SPREJELA NASLEDNJO UREDBO:

Člen 1 Spremembe Izvedbene uredbe (EU) 2016/1646 Izvedbena uredba (EU) 2016/1646 se spremeni: (1) Priloga I k Izvedbeni uredbi (EU) 2016/1646 se nadomesti z besedilom iz Priloge I k tej uredbi; (2) Priloga II k Izvedbeni uredbi (EU) 2016/1646 se nadomesti z besedilom iz Priloge II k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. marca 2022 Za Komisijo predsednica Ursula VON DER LEYEN

(1) UL L 176, 27.6.2013, str. 1.

(2) Izvedbena uredba Komisije (EU) 2016/1646 z dne 13. septembra 2016 o določitvi izvedbenih tehničnih standardov v zvezi z glavnimi indeksi in priznanimi borzami v skladu z Uredbo (EU) št. 575/2013 Evropskega parlamenta in Sveta o bonitetnih zahtevah za kreditne institucije in investicijska podjetja (UL L 245, 14.9.2016, str. 5).

(3) Uredba (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (UL L 314, 5.12.2019, str. 1).

(4) Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).

(5) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).